钦定古今图书集成/明伦汇编/氏族典/第145卷 > 《廖用贤尚友录》 > 孙嵩
## 钦定古今图书集成/明伦汇编/氏族典/第145卷 > 《廖用贤尚友录》 > 孙嵩

按《后汉书赵歧传》：“歧为京兆尹，延笃功曹，中常侍唐
衡兄玹为京兆虎牙都尉，歧数为贬议，玹深毒恨。延
熹元年，玹为京兆尹，歧惧祸及，逃避之江淮海岱，靡
所不历。自匿姓名，卖饼北海市中。时安丘孙嵩，年二
十馀，游市见歧，察非常人，停车呼与共载，歧惧失色。
嵩乃下帷令骑屏行人，密问歧曰：‘视子非卖饼者’。”乃
“相问而色动，不有重怨，即亡命乎？我北海孙宾石，阖
门百口，埶能相济？”歧素闻嵩名，即以实告之，遂以俱
归。嵩先入白母曰：“出行乃得死友。”迎入上堂，飨之极
欢，藏歧复壁中。数年后，诸唐死灭，因赦乃出。